આ દરમિયાન ધરાને પોતાને વ્યોમ સાથે ક્યારે પ્રેમ થઇ ગયો તે તેને પોતાને જ ન સમજાયું. તેને પોતાના પિતાએ કહેલા શબ્દો યાદ આવી ગયા. તે સાતમા આસમાનમાં વિહરવા લાગી. વ્યોમ ખરેખર તેનો પરમમિત્ર બની ગયો હતો. તેને પોતે નવલકથામાં લખેલી સપ્તપદીઓ યાદ આવી. "ૐ સરવ્યાય સપ્તપદી ભવ:" અર્થાત ઇશ્વરની કૃપાથી અમે મૈત્રી સાધીને એકબીજાને અનુસરીએ. ધરાની જીંદગીમાં માત્ર બે જ પુરૂષો આવ્યા હતાં, તેના પિતા ધનરાજભાઇ અને પતિ વ્યોમ. છતાં આ બંને સાથેના પોતાના સંબંધોને લીધે તેના મનમાં સમગ્ર સૃષ્ટિના પુરૂષો માટે આદરભાવ જાગ્યો હતો.